Ouers, dogter ontvoer: Liggaam gekryElzabie, Breggie en Dan Brand. Die liggaam van ŉ vrou is gevind tydens die soektog na die Brand-gesin wat tydens ŉ hoewe-aanval ontvoer is. Dan en Breggie Brand en hul dogter Elzabie is vermoedelik reeds Sondagmiddag ontvoer tydens ŉ aanval op ŉ kleinhoewe in die Vaalharts-besproeiingskema naby Hartswater in die Noord-Kaap. Volgens Marius Müller, nasionale operasionele koördineerder van AfriForum, is vier verdagtes laat Maandagaand in hegtenis geneem waarna die liggaam met behulp van ŉ hommeltuig gevind is. Die motor wat soek was, ŉ silwer Mazda 5-stasiewa, is ook gevind. Die verdagtes het glo erken hulle het die egpaar en hul dogter vermoor en toe aan die polisie begin uitwys waar die liggame gevind kan word. Dan en Breggie se liggame is egter nog nie gevind nie. Maroela Media het vroeër berig ŉ soektog is na die Brand-gesin van stapel gestuur nadat vriende van die familie by hul huis gaan ondersoek instel en tekens van ŉ struweling gevind het. Wikus Taljaard, die Brands se skoonseun, het gesê hulle het Sondag omstreeks 12:00 die laaste keer met hulle gepraat. “Iemand het hulle om 18:00 weer probeer bel, maar hulle fone was af.” Die huis was deurmekaar en daar is bloed gevind. Daar was egter geen teken van Dan, Breggie of Elzabie nie. Volgens Taljaard is die Brands se een motor, ŉ rooi Nissan Micra, op Ganspan, sowat 30 km verder, opgespoor. Die polisie kon nie onmiddellik vir kommentaar bereik word nie.